
Fekete lyukak eseményhorizontja és a Carroll-geometria

Kulcsszavak: Carroll-geometria; eseményhorizont; horizontközeli metrika; megmaradó töltések
A Minkowski téridőben két, egymáshoz képest egyenletes sebességgel mozgó inerciális megfigyelő téridő-koordinátái között  a Lorentz-csoport transzformációi teremtenek kapcsolatot. Ez a csoport a téridő-transzlációkkal együtt a Poincaré csoportot alkotja. A Poincaré-csoport egyik határesete a Galilei-csoport, melyet a fénysebesség végtelen határesetében kapunk. A Poincaré csoport másik határesete, melyet formálisan a fénysebességet nullához közelítő határeseteként kapunk, Carroll-csoportként ismert. Míg a Galilei-csoport transzformációiban az idő abszolút, a Carroll-csoport transzformációiban a tér abszolút, vagyis a Carroll-boost csak az időt transzformálja.
A Carroll-csoport bevezethető görbült téridők esetére is, olyankor, ha a metrika dinamikai egyenlete kovariáns a Carroll-diffeomorfizmusra, azaz olyan transzformációkra, amelyek során a térkoordináták csak egymásba transzformálódnak.
Az ultrarelativisztikus határesetben a metrika 3 egymástól független változóra bontható, melyek a Carroll-geometriát jellemzik, amely degenerált. A degenerált jelleg miatt a Carroll-geometriában az energiaimpulzus tenzor, mint a hatás metrika szerinti variációja nem vezethető be. Helyette a hatás 3 változó szerinti variációjával definiálhatunk ún. Carroll-momentumokat, amik segítségével megmaradó mennyiségek, Carroll-töltések definiálhatóak.
Általánosan az általános relativitáselméletben leírt téridőkre nem vezethető be megmaradó Noether-áram és -töltés azok mértékszabadsága miatt. Megmutatható azonban, hogy asszimptotikusan sík téridők esetén a Noether-tétel általánosított alakja alkalmazható, ami megmaradó áramokhoz és töltésekhez vezet.
Az asszimptotikusan sík téridők dinakimája leírható ultrarelativisztikus megmaradási egyenletekkel. Null hiperfelületeken a metrika degenerált, így azok is Carroll-geometriával rendelkeznek. A fekete lyukak eseményhorizontja is null hiperfelület, tehát azokat is Carroll-áramok és töltések jellemzik.
Tudományos Diákköri Konferencia dolgozatomban vizsgálom az általános relativitáselméletben ismert fekete lyukak horizont közeli metrikáját és annak a leírását ultrarelativisztikus paraméterezéssel. Reprodukálom a téridőn értelmezhető általánosított Noethertöltéseket és Carroll-töltéseket a szakirodalomban nem található részletességgel, valamint
vizsgálom azok kapcsolatát egyszerűbb egzakt Einstein-megoldások esetén. A kutatás célja a formalizmus általánosítása a legegyszerűbb skalár-tenzor elméletekre.



